## El Centre d’Educació Ambiental de la Comunitat Valenciana obté el segell Calcule+Reduïsc per la reducció de la seua petjada de carboni

*** El programa CompromesO2, creat en 2014, compartix les bones pràctiques en matèria de petjada de carboni amb altres entitats públiques valencianes
* El projecte s'ha aplicat també en l'àmbit de l'atenció de visitants de tota la xarxa de parcs naturals de la Comunitat Valenciana**

La Conselleria de Medi Ambient, Aigua, Infraestructures i Territori, a través del Centre d’Educació Ambiental de la Comunitat Valenciana (CEACV), ha obtingut el segell Calcule+Reduïsc en el Registre de petjada de carboni del Ministeri per a la Transició Ecològica i el Repte Demogràfic.

El director general de Qualitat i Educació Ambiental, Jorge Blanco, ha explicat que l’objectiu d’este programa d’educació ambiental “és el desenvolupament d’activitats orientades a la motivació i la conscienciació de públic visitant, entitats vinculades i agents locals en la cura pel medi ambient”.

En este sentit, i dins del programa d’educació ambiental, destaca el CompromesO2, creat en 2014 per a traslladar les bones pràctiques del CEACV en matèria de petjada de carboni a altres entitats públiques valencianes, amb un programa de sensibilització, formació i tutorització que porta altres entitats a calcular, reduir, compensar i comunicar la seua pròpia petjada de carboni.

Blanco hi ha afegit que este projecte “ha sigut aplicat també en l’àmbit de l’atenció de visitants de tota la xarxa de parcs naturals de la Comunitat Valenciana, que ha comptat amb la implicació del personal de parcs naturals, equips tècnics, directors i altres agents vinculats, que han aportat els seus coneixements i l’experiència en la seua gestió”.

El CEACV, que va començar a calcular les emissions de gasos amb efecte d’hivernacle generades a partir de les seues activitats l’any 2008, és un dels equips d’educació ambiental pioners a Espanya.

Tota la informació sobre la petjada de carboni del CEACV i el programa CompromesO2 es pot seguir en el [web del CEACV](https://mediambient.gva.es/es/web/ceacv) i a través de les seues xarxes socials.

Fecha: 17/11/2023